สังคมข่าวหุ้นคาเฟอีน
หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 29 พฤษภาคม-จันทร์ที่ 1 มิถุนายน พ.ศ. 2558
29 พ.ค. 2558

หนังสือพิมพ์รายวัน “ข่าวหุ้นธุรกิจ” กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันศุกร์ที่ 29 พฤษภาคม-จันทร์ที่ 1 มิถุนายน พ.ศ. 2558
******ภาวะตลาดหุ้นไทยไม่ยอมรับปัจจัยใดๆ ทั้งสิ้น ไม่ว่าจะข่าวดี ข่าวร้าย อยู่ในภาวะซึมจริงๆ มูลค่าการซื้อขายหดหาย รายใหญ่ปรับพอร์ต หันถือเงินสด ส่วนโบรกฯ เองก็ให้นักลงทุนถือเงินสดกันไปก่อน หรือหากไม่รู้จะไปทำอะไรกลัวเบื่อ ก็ไปเที่ยวญี่ปุ่น หรือทะเล อะไรก็ได้ โน่น…เลย อย่าเพิ่งมายุ่งๆ กับตลาดหุ้น
******หุ้นในกลุ่มธนาคาร นักลงทุนยังหวั่นกับเอ็นพีแอลในไตรมาส 2 เกรงว่าจะบานปลาย แล้วต้องตั้งสำรองกันอีก ก็เลยขายทิ้งกันไปก่อน ส่วนปัจจัยเรื่องดิจิตอล ทีวี ไม่น่าจะมีอะไรมาก เพราะอย่างของ KBANK ก็บอกว่า คัดเลือกลูกค้ามาอย่างดี ส่วนไทยพาณิชย์ หรือ SCB ก็บอกว่าไม่มีลูกค้าประเภทนี้ สบายใจได้
*******หุ้น GPSC ย้ำเท้าอยู่แถวๆ 26.50 -27.25 บาท ขณะที่ไอพีโอที่ 27.00 บาท ราคายังไม่ไปไหน ตัวนี้พวกกองทุนถือกันเยอะ ส่วนรายย่อยที่ได้ไอพีโอมา บางส่วนทนไม่ไหวก็ขายกันออกไปก่อน เอาเงินไปเล่นตัวอื่นดีกว่า ส่วนบางคนก็อดทนรอถือ เพราะกลัวว่า พอเงียบๆ คนเริ่มลืม หรือขี้เกียจเล่น จะมีคนมาลากราคาขึ้นไป พรวดๆ น่ะสิ
*******ฮัลโหล ๆ แก๊งสี่โมงเย็น หายไปไหนกันหมด ตอนนี้ตลาดหุ้นกำลังต้องการพวกท่านๆ มาก รีบกลับมาด่วนนะจ๊ะ!! มาช่วยลากวอลุ่มการซื้อขาย สร้างความคึกคักกันซักหน่อย ส่วนตลาดหลักทรัพย์ฯ ก็ลองหาแคมเปญอะไรสนุกๆ เรียกนักลงทุนกลับเข้าตลาดหุ้นกันดีไหม หรือจะปล่อยไปอย่างนี้
*******เรื่องวุ่นๆ ในทีมเศรษฐกิจรัฐบาล จะมีการเปลี่ยนหัวหน้าทีมเศรษฐกิจหรือไม่ ยังไม่มีใครรู้ แต่สำหรับ “ประสาร ไตรรัตน์วรกุล” ก็ออกมาปัดแล้วว่า หลังพ้นวาระจากผู้ว่าการ ธปท. จะไม่เข้าไปเสียบคุณชายอุ๋ยแน่นอน ขณะที่ทางคุณชายอุ๋ย ก็ยังเงียบๆ ไม่ได้ว่าอะไร ทีมเศรษฐกิจคนอื่นๆ ก็เงียบๆ ไม่ว่าอะไรเช่นกัน แต่เท่าที่ทราบ ทางผู้มีอำนาจไม่ค่อยปลื้มกับการแก้ปัญหาเศรษฐกิจเท่าไหร่ ดูๆ มันเหมือนมีแต่ทรงๆ ไม่วิ่งไปข้างหน้า จะโทษเศรษฐกิจโลกอย่างเดียวก็ไม่ได้
******ตลาดหลักทรัพย์ฯ เชิญชวนผู้ลงทุนและผู้สนใจร่วมกิจกรรมบริษัทจดทะเบียนพบผู้ลงทุน Opportunity Day ไตรมาส 1/2558 ซึ่งครั้งนี้มีบริษัทจดทะเบียนร่วมนำเสนอข้อมูล 108 บริษัท แบ่งเป็น SET 83 บริษัท mai 25 บริษัท ซึ่งผู้เข้าร่วมกิจกรรมจะได้รับข้อมูลโดยตรงจากผู้บริหารที่มานำเสนอถึงผลประกอบการไตรมาส 1/2558 พร้อมทิศทางการดำเนินธุรกิจในอนาคต
******กิจกรรม Opportunity Day ไตรมาส 1/2558 จัดขึ้นตั้งแต่วันนี้-25 มิ.ย. 2558 ณ อาคารตลาดหลักทรัพย์ฯ ผู้สนใจสามารถติดตามการถ่ายทอดสดผ่าน webcast ของตลาดหลักทรัพย์ฯ และชมรายการย้อนหลังได้ที่ www.set.or.th หรือทาง SET App ผ่านสมาร์ทโฟนและแท็บเล็ต ดาวน์โหลดได้ที่ App Store(iOS)  และ Google Play(Android) โดยค้นหาว่า “SET App” หรือสอบถาม SET Contact Center 0-2229-2222
******บล.บัวหลวง (BLS) จะเสนอขายใบสำคัญแสดงสิทธิอนุพันธ์ (DW) จำนวน 23 หลักทรัพย์ อ้างอิง บมจ.เอพี (ไทยแลนด์) (AP),  บมจ.บางจากปิโตรเลียม (BCP),  บมจ.บีอีซี เวิลด์ (BEC),  บมจ. โรงแรมเซ็นทรัลพลาซา (CENTEL),  บมจ.เจริญโภคภัณฑ์อาหาร (CPF),  บมจ.เซ็นทรัลพัฒนา(CPN),  บมจ.เดลต้า อิเลคโทรนิคส์  (ประเทศไทย) (DELTA),  บมจ.โทเทิ่ล แอ็คเซ็ส คอมมูนิเคชั่น (DTAC),  บมจ.ผลิตไฟฟ้า (EGCO),  บมจ.ไมเนอร์ อินเตอร์เนชั่นแนล (MINT),  บมจ.ห้างสรรพสินค้าโรบินสัน (ROBINS),  บมจ. ศุภาลัย (SPALI), บมจ.การบินไทย (THAI) โดยจะทำการซื้อวันแรกในตลาดหลักทรัพย์ฯในวันที่ 3 มิถุนายน 2558
******เหลือบไปเห็นหุ้น JAS ก็ยังเล่นๆ กันอยู่ มูลค่าการซื้อขายยังติดท็อป 20 แต่ราคานี่สิ ไม่คิดจะฟื้นบ้างเลยเหรอ ป้วนเปี้ยนอยู่แถว 5.45-5.50 บาท หลังมี่การประกาศขายหุ้นคืน คงต้องหาสตอรี่แจ่มๆ มากระแทกแรงๆ นั่นแหละ ถึงจะมีชีวิตชีวาขึ้นมาหน่อย
 